《陈以哲孝廉自武夷山中有作寄怀侑以仙洞茶建溪酒赋此答谢》
明代·卢龙云

敲门报有山中使，新从武夷下九曲。高人犹在幔亭间，缥缈烟霞三十六。

秋阴猿鹤解相留，日宴群仙酣未足。慇勤寄我洞天香，逡巡复有杯中绿。

安得乘风辄御虚，伴尔名山脱尘俗。司马云端旧结庐，至今借与何人宿。

君来且赴曲江春，莫畏移文绊岩谷。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。